O cubilar d'Armenya (en castellano Refugio de Armeña) ye un cubilar de montanya no guardau que se troba a 1.827 m chunto a l'ibón d'Armenya y baixo o cul d'o mesmo nombre.

Administrativament ye situau adintro d'o termin municipal de Seira, en a comarca de Ribagorza, en a provincia de Uesca, Aragón.

Ye un cubilar no guardau con capacidat ta entre 20 y 25 personas. En a zona d'estar bi ha una mesa gran con cadieras ta posar-sen entre 10 y 12 personas, estanterías ta deixar as ainas de cocina y chaminera ta fer fuego.

En a parti d'alto d'o minchador pueden dormir bellas personas y a falsa tien capacidat ta dica 20 personas.

Dispone d'una radio de Protección Civil.

Actividaz
Situau en a salida d'o cul d'Armenya ye o punto ideyal ta puyar en o día u rodiar en 2 u 3 etapas o macizo de Cotiella. Amás o GR 18, sendero de gran recorriu que trescruza o Pireneu paralelo por o sud a o GR 11, pasa por astí.

Se puet fer tamién escalada en ista zona, asinas como espeleolochía en as numerosas esplugas que bi ha.

Se veiga tamién
Cubilars d'o Pireneu aragonés
Cubilar d'Armenya